སྒྲུབ་ཞག་གྲུབ་མཚམས་བཀའ་སློབ་སྩལ་དོན།སྔགས་ཀྱི་ཆོ་ག་ཇི་འདྲ་ཞིག་བཏོན་པ་ཡིན་ནའང་བླ་མ་ཡི་དམ་རང་སེམས་ངོ་བོ་དབྱེར་མེད་དུ་བྱས་ནས་ཟློས་པ་བསགས་དགོས་པ་རེད།ང་རྒྱལ་དང་གསལ་སྣང་དེ་ལྟར་འདོན་དགོས་པ་རེད།ཡི་དམ་ཞེས་ཕར་ཕྱོགས་ཤིག་ཏུ་ཟུར་དུ་ཡོད་པ་ཞིག་དང་ང་རང་ཚོ་སོ་སྐྱེས་ཐ་མལ་བར་བསམ་བློ་བཏང་ན་འགྲིག་གི་ཡོད་པ་མ་རེད།སྔགས་ཀྱི་ཟབ་ཁྱད་ནི་ད་ལྟ་ནས་ཁམས་བདེ་གཤེགས་སྙིང་པོ་ནི་ད་ལྟ་དྲི་བཅས་ཡིན་ཀྱང་།ང་རང་ཚོས་སྟོང་ཉིད་སྒོམ་ནས་ཁམས་བདེ་གཤེགས་སྙིང་པོ་དྲི་བྲལ་དུ་གྱུར་བར་སྨོན་ནས་དེ་ལ་བསམ་བློ་གཏོང་དུས།རྫོགས་སངས་སྐུ་ནི་འཕྲོ་ཕྱིར་དང་།།དེ་བཞིན་ཉིད་དབྱེར་མེད་ཕྱིར་དང་།།རིགས་ཡོད་ཕྱིར་ན་ལུས་ཅན་ཀུན།།རྟག་ཏུ་སངས་རྒྱས་སྙིང་པོ་ཅན།།ཞེས་པ་དེ་རེད།ཞེས་སོགས་ཆོས་འཁོར་རིམ་པ་གསུམ་དང་འབྲེལ་ནས་ངོ་སྤྲོད་རྒྱ་ཆེར་མཛད་པ་དང་།དེ་ནས་རྗེས་གནང་གི་ཆོ་ག་དབུ་འཛུགས་ཀྱིས་བྱང་ཆུབ་སེམས་དཔའི་སྡོམ་པ་འབོགས་ཆོག་དང་མ་ཎི་ཡི་གེ་དྲུག་མར་འགྲེལ་བཤད་གནང་སྟེ།རྗེས་གནང་དངོས་གཞི་བཅས་རིམ་པར་སྩལ་རྗེས་ཀྱི་ཆུ་ཚོད་༩ཡོལ་ཙམ་ལ་རང་ལུགས་ས་ག་ཟླ་བའི་ཚེས་གཅིག་ཉིན་གྱི་མ་ཎི་དུང་སྒྲུབ་དབུ་འཛུགས་སུ་ཇོ་བོ་རྗེའི་ལུགས་ཀྱི་སྤྱན་རས་གཟིགས་ཡི་གེ་དྲུག་མའི་རྗེས་གནང་གནང་སྒོ་མཇུག་ལེགས་པར་གྲུབ་ཡོད་པ་བཅས།།